'मुंबई में उत्तर भारतीयों को घर मुहैया कराए सरकार'  
मायावती ने महाराष्ट्र सरकार से दूसरे प्रांतों से खासकर उत्तर भारत के लोगों को घर मुहैया कराने को कहा है।
उत्तर प्रदेश की मुख्यमंत्री मायावती ने महाराष्ट्र सरकार से दूसरे प्रांतों से खासकर उत्तर भारत के लोगों को घर मुहैया कराने को कहा है। उनकी इस मांग का शिवसेना और मनसे द्वारा विरोध किए जाने की संभावना है।  बसपा नेता रविवार को उपनगरीय क्षेत्र गोरेगांव में पार्टी की एक बैठक को संबोधित कर रही थीं। उन्होंने कहा, पूरे देश से खासकर उत्तर भारत से बड़ी संख्या में लोग अपनी आजीविका के लिए मुंबई आए, यहीं बस गए और झुग्गियां बना लीं। आप कहते हैं कि इन स्लम के कारण मुंबई की सूरत खराब हो गई है। मैं यहां राज्य सरकार से कहना चाहती हूं कि मुंबई से बाहर किए जाने के पहले उन्हें रोजगार मुहैया कराए। मायावती ने कहा, वे लोग जो रोजी रोटी कमाने आए हैं, उन लोगों ने यहां महल नहीं बनाए हैं। उन्हें जहां भी रोजगार मिला है, वे उन क्षेत्र में स्लम में रह रहे हैं। उन्होंने कहा, उन स्लम में उन्हें बिजली, पानी, शिक्षा या स्वास्थ्य जैसी मूलभूत सुविधाएं भी नहीं मिलतीं। मुझे जानकारी मिली है कि महाराष्ट्र की कांग्रेस नीत सरकार की योजना स्लम को गिराने और वहां रह रहे लोगों को मुंबई से बाहर करने की है।   मायावती ने कहा, मैं राज्य सरकार से कहना चाहती हूं कि उन स्लम में रहने वालों को मुंबई से बाहर किए जाने के पूर्व उन्हें रोजगार मुहैया कराए जाने चाहिए। अगर आपके पास उन्हें आजीविका मुहैया कराने के लिए संसाधन नहीं है तो मैं सलाह दूंगी कि सरकार उन इलाकों में ही ऊंची इमारतें बनवाए और उन्हें उन इमारतों में दो कमरों के घर मुहैया कराए ताकि उनके रोजगार के अवसर सुरक्षित रह सके। उन्होंने कहा कि जब पार्टियां बड़े पूंजीपतियों की मदद से सत्ता में आती है तो इस प्रकार आर्थिक नीतियां बनाती हैं कि उनसे पूंजीपतियों को लाभ हो। बसपा नेता ने कहा कि यही कारण है कि गरीब और गरीब हो रहा है जबकि धनी और धनी। उन्होंने दावा किया कि देश भर में बसपा एकमात्र ऐसी पार्टी है तो पूंजीपतियों की मदद से नहीं चलती बल्कि लोगों के चंदे से चलती है।